b'\n_START_ARTICLE_\nAimo Lahti\n_START_PARAGRAPH_\nAimo Lahti (suom. Aimo Johannes Lahti 1896 m. baland\xc5\xbeio 28 d. Viialos kaime, dabartinis Akaa miestas \xe2\x80\x93 1970 m. baland\xc5\xbeio 19 d. Jyv\xc3\xa4skyl\xc3\xa4 mieste) \xe2\x80\x93 savamokslis suomi\xc5\xb3 \xc5\xa1auli\xc5\xb3 ginkl\xc5\xb3 konstruktorius, sukonstrav\xc4\x99s vir\xc5\xa1 50 ginkl\xc5\xb3 modeli\xc5\xb3, i\xc5\xa1 kuri\xc5\xb3 ginkluot\xc4\x97je buvo pistoletas kulkosvaidis Suomi KP-31, lengvasis kulkosvaidis Lahti-Saloranta M/26, pistoletas Lahti L-35 ir prie\xc5\xa1tankinis \xc5\xa1autuvas Lahti L-39._NEWLINE_Jo sukurti ginklai buvo svarb\xc5\xabs ginant Suomijos nepriklausomyb\xc4\x99 nuo TSRS ir didinant Suomijos karin\xc4\x97s pramon\xc4\x97s presti\xc5\xbe\xc4\x85.\n_START_SECTION_\nBiografija\n_START_PARAGRAPH_\nAimo Lahtis gim\xc4\x97 1896 m. baland\xc5\xbeio 28 d. Viialos kaime (dabartinis Akaa miestas). Baig\xc4\x99s 6 klases jis met\xc4\x97 mokykl\xc4\x85 ir, b\xc5\xabdamas 14 met\xc5\xb3, \xc4\xafsidarbino Viialos stiklo gamykloje. Tais pa\xc4\x8diai metais u\xc5\xbe gamykloje u\xc5\xbedirbtus pinigus nusipirko pirm\xc4\x85j\xc4\xaf savo ginkl\xc4\x85 \xe2\x80\x93 Berdano \xc5\xa1autuv\xc4\x85. Laht\xc4\xaf su\xc5\xbeav\xc4\x97jo \xc5\xa1autuvo mechanizmas, ir jis, padedamas vietinio ginklininko S\xc3\xa4teri, detaliai i\xc5\xa1nagrin\xc4\x97jo \xc5\xa1autuvo veikim\xc4\x85. \xc5\xa0io ginklininko padedamas jis susipa\xc5\xbeino ir su kai kuri\xc5\xb3 kit\xc5\xb3 ginkl\xc5\xb3 konstrukcijomis._NEWLINE_1918\xe2\x80\x931919 m. jis buvo pa\xc5\xa1auktas \xc4\xaf Suomijos kariuomen\xc4\x99. 1919 m. jis ved\xc4\x97, su \xc5\xbemona Ida susilauk\xc4\x97 vienintelio s\xc5\xabnaus Olavio. Jo s\xc5\xabnus Olavi Johannes Lahti buvo Suomijos karini\xc5\xb3 oro paj\xc4\x97g\xc5\xb3 lak\xc5\xabnas ir \xc5\xbeuvo 1944 m._NEWLINE_Kur\xc4\xaf laik\xc4\x85 dirb\xc4\x99s gele\xc5\xbeinkelyje, 1921 m. jis tapo meistru ginklininku Suomijos armijoje. 1922 m. jis i\xc5\xa1nagrin\xc4\x97jo voki\xc5\xa1k\xc4\x85 pistolet\xc4\x85-kulkosvaid\xc4\xaf Bergmann MP18 ir \xc4\x97m\xc4\x97 konstruoti savo variant\xc4\x85. Bergmann MP18 buvo brangus ir tur\xc4\x97jo daug konstrukcini\xc5\xb3 tr\xc5\xabkum\xc5\xb3, o Lah\xc4\x8dio sukurtas ginklas buvo labai patikimas ir efektyvus. 1922 m. buvo pagaminti pirmi 200 pistoleto-kulkosvaid\xc5\xbeio Lahti M/22 egzempliori\xc5\xb3._NEWLINE_Netrukus jam Gynybos ministerija liep\xc4\x97 sukonstruoti lengv\xc4\x85j\xc4\xaf kulkosvaid\xc4\xaf, kurio galutinis variantas buvo pavadintas Lahti-Saloranta M/26. Jis taip pat modifikavo Mosino \xc5\xa1autuv\xc4\x85, kurio naujas suomi\xc5\xa1kas variantas buvo pavadintas M/27 Pystykorva ir priimtas \xc4\xaf Suomijos armijos ginkluot\xc4\x99._NEWLINE_1932 m. Lahtis ir Gynybos ministerija pasira\xc5\xa1\xc4\x97 dvi svarbias sutartis, kurios u\xc5\xbetikrino Lah\xc4\x8dio pajamas ir ekonomin\xc4\x99 pad\xc4\x97t\xc4\xaf. Sutartys dav\xc4\x97 vyriausybei teis\xc4\x99 naudoti ir pardavin\xc4\x97ti Lah\xc4\x8dio sukurtus ginkl\xc5\xb3 modelius. Tais pa\xc4\x8diais metais jis gavo kvietim\xc4\x85 persikelti dirbti \xc4\xaf vien\xc4\x85 JAV ginkl\xc5\xb3 kompanij\xc4\x85. Jam buvo pa\xc5\xbead\xc4\x97ti 3 milijonai tuometini\xc5\xb3 Suomijos marki\xc5\xb3 ir 5\xc2\xa0% pajam\xc5\xb3 u\xc5\xbe JAV pagamintus jo konstrukcijos ginklus. T\xc4\x85 pa\xc4\x8di\xc4\x85 dien\xc4\x85 Suomijos gynybos ministerija perra\xc5\xa1\xc4\x97 sutartis, padidindama Lah\xc4\x8dio suinteresuotum\xc4\x85, tod\xc4\x97l Aimo Lahtis neman\xc4\x97, kad jam apsimoka kraustytis dirbti \xc4\xaf JAV. Prie\xc5\xa1 Antr\xc4\x85j\xc4\xaf pasaulin\xc4\xaf kar\xc4\x85 Lah\xc4\x8dio ginklai buvo gaminami Danijoje, \xc5\xa0vedijoje, Norvegijoje, eksportuojami \xc4\xaf daugel\xc4\xaf \xc5\xa1ali\xc5\xb3, pvz., Kinij\xc4\x85._NEWLINE_Aimo Lahtis konstravo ginklus iki Suomijos dalyvavimo Antrajame pasauliniame kare pabaigos. Tuo metu S\xc4\x85junginink\xc5\xb3 kontrol\xc4\x97s komisija Lah\xc4\x8diui u\xc5\xbedraud\xc4\x97 kurti ginklus. A. Lahtis mir\xc4\x97 1970 m. Jyv\xc3\xa4skyl\xc3\xa4 mieste, b\xc5\xabdamas 74 met\xc5\xb3. Iki to laiko jis gavo Suomijos kariuomen\xc4\x97s generolo majoro pensij\xc4\x85.'